text: 44-årig i kørestol udsat for hjemmerøveri
  26 december 2012 kl. 13.28
  En 44-årig kørestolsbruger blev i nat truet med kniv i sit hjem i Bredsten ved Vejle. Røveren slap væk med et mindre kontantbeløb, skriver netavisen dagens.dk.
  Den 44-årige blev natten til onsdag klokken 01.56 udsat for et røveri i sit hjem på Steen Blicher Vej i Bredsten.
  Hjemmeplejen havde været hos manden kort før klokken 2 og da hjemmeplejen kørte, bankede det kort efter på mandens dør.
  
  Truede med kniv
  - Han åbnede døren og gerningsmanden truede den 44-årige med en kniv og forlangte, at få udleveret hans pung, fortæller vagtchef hos Sydøstjyllands Politi, Frits Lund, til dagens.dk.
  Kørestolsbrugeren udleverede pungen til røveren, der slap væk med et mindre kontantbeløb.
  Røveren beskrives som dansker, 175-180 centimeter høj og var iført mørkt tøj og havde en mørk hætte over hovedet.
  Oplysninger i sagen kan gives til Sydøstjyllands Politi på 1-1-4.
  